**Măicuţă dragă, mama mea...**

*Danab*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Măicuţă dragă, mama mea

Scrisoarea către tine

Şi gândurile-mi, tare-aş vrea,

Să te găsească bine...

Fără de tine, viaţa-i grea

Departe sunt de casă

Şi-aş vrea acum măicuţa mea

Să-ţi spun tot ce m-apasă...

În suflet port vii amintiri,

De când eram de-o şchioapă

Când mă certai doar din priviri,

Dar lacrima din pleoapă,

Curgea mereu pe chipul tău...

Măicuţă.. rău îmi pare

C-am întristat pe Dumnezeu,

Plecând în lumea mare...

Plecând atunci din casa ta

Tu n-ai spus un cuvânt...

Eu ţi-am cerut averea mea

Şi te-am lăsat plângând...

Şi-ai stat privind în urm-asa,

Cum mă grăbeam spre stele

Lăsându-te in urma mea

Cu lacrimile-n gene...

Măicuţă dragă, cât aş vrea...,

Oh, cât aş vrea acuma,

Ca să-ntorc timpul înapoi

Să nu mai trec furtuna...

Să-ţi spun că nu am preţuit

Iubirea de părinte..

Şi-ndemnul tău, căci m-ai iubit...

Dar eu n-am luat aminte,

La ruga ce o înălţai

Spre ceruri.. din năframă...

Veneau şi îngerii din rai

S-asculte ruga, mamă..

Nu-nţelegeam de ce tot plângi

Şi-ţi frământai privirea..

În ruga ta spusă atunci

Eu azi, îmi văd menirea..

Privesc spre ceruri.. mă-nfior

Şi înţeleg acuma,

Durerea ta... şi al tău dor...

Căci mamă, e doar una...

------

La fel, în ceruri, stă plângând

Ca şi mama duioasă,

Aşteaptă Domnul ani la rând

Să ne-ntoarcem Acasă..

Să ne-ntoarcem la ce-am pierdut:

Iubirea de Părinte..

Doar Ea ne-a fost mereu un scut

De lacrimă fierbinte...

03.07.2016